En 15-årig dreng fra Falster er fløjet til Rigshospitalet efter at have påkørt en parkeret bil på sin knallert

Omkring 22.20 i går aftes bragede en 15-årig dreng ind i en parkeret bil på sin knallert og kom så galt af sted, at en lægehelikopter måtte hente ham og flyve ham til Rigshospitalet med knoglebrud flere steder på kroppen.

Det fortæller vagtchefen ved Sydsjællands- og Lolland-Falsters politi til Ekstra Bladet.

Årsagen til uheldet er endnu uvis, men drengen havde ingen hjelm på, hvorfor man blev ekstra bekymret for, at han kunne være kommet alvorligt til skade, forklarer vagtchefen.

Ikke påvirket

Der er umiddelbart ikke noget, der tyder på, at drengen skulle være påvirket af hverken stoffer eller alkohol, påpeger han.

På Rigshospitalet kunne lægerne konstatere, at drengen ikke havde fået nogle indre blødninger eller skader i hovedet, og han er dermed uden for livsfare. Han er dog stadig indlagt med talrige knoglebrud diverse steder på kroppen, oplyser vagtchefen.